*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*195. számú előterjesztés*

Bátaszék Város Önkormányzata Képviselő-testületének 2018. július 25-én,

16,00 órakor megtartandó **RENDKÍVÜLI** ülésére

*a Bátaszéki Sport Egyesület támogatási és finanszírozási kérelme lehajtható kosárlabda palánk beruházásának megvalósításához*

|  |
| --- |
| **Előterjesztő:** Dr. Bozsolik Róbert polgármester**Készítette:** Mórocz Zoltán pénzügyi irodavezető**Törvényességi ellenőrzést végezte:** Takácsné Gehring Mária aljegyző**Tárgyalja:** Pénzügyi és Gazdasági Bizottság: 2018. 07. 25. |

***Tisztelt Képviselő-testület!***

A Bátaszéki Sport Egyesület elnöke 2018. július 12-én az előterjesztés mellékletét képező levelében sportfejlesztési támogatási kérelemmel kereste meg a polgármestert, illetve a képviselő-testületet. A kérelemben ismerteti, hogy az egyesület kosárlabda szakosztálya a TAO látványsport csapattámogatások rendszerében egy jelentős támogatási keret megszerzésére kapott lehetőséget a szakszövetségektől. A bátaszéki Kalász János Városi Sportcsarnokban két lehajtható kosárlabdapalánk kialakítására lenne lehetősége az egyesületnek a pályázat keretein belül.

A palánkok telepítésének műszaki feltételei adottak, az önkormányzati előkészítés műszaki vonatkozásban megtörtént. A palánkok pályázat meghatározott bekerülési költsége **3 650 000 Ft**, melyből **2 531 571 Ft** TAO támogatás, és **1 118 429 Ft** a szükséges önerő. Tekintettel azokra a felújítási munkálatokra, melyek jelenleg a sportcsarnokban zajlanak, szükséges lenne mennyezetre függesztett lehajtható palánkok műszaki megvalósításának a végrehajtása az egyéb feladatokkal szinkronban.

A sportfejlesztés az önkormányzati tulajdont képező Kalász János Városi Sportcsarnokban sportcélú berendezési tárgyainak beszerzéséhez kapcsolódna. Az egyesület pénzügyi helyzete nem teszi lehetővé, hogy négy szakosztály működtetése, valamint az utánpótlás neveléséhez kötött támogatási önerő finanszírozása mellett a sportfejlesztések önerejét is biztosítsa, ezért a sportfejlesztések megvalósításához szükséges önerő finanszírozására nyújtott be kérelmet a BSE.

A pályázat elbírálását követően az ajánlatok és a műszaki tartalom pontosítása megtörtént mely azt eredményezte, hogy a pályázatban nevesített tartalomhoz képest változás állt be a következők szerint:

|  |  |  |  |
| --- | --- | --- | --- |
|  | **Pályázatban szereplő vállalkozási ár** | **Pontosított vállalkozási ár** | **Különbözet** |
| 2 db mennyezetre felhúzható kosárpalánk felszerelése állíthatóság beépítésével (elektromos vezérléssel, üvegpalánkkal, vállvédővel, rúgós kosárgyűrűvel, kosárhálóval), fogadó szerkezettel együtt | 3 390 900 | 3 644 900 | 254 000 |
| Mennyezethez motorosan felhúzható kosárpalánk elektromos vezérlőszekrényének megtáplálása (meglévő elosztóból), valamint a vezérlő és kosárállványok közötti vezetékezés | 241 300 | 294 640 | 53 340 |
| Összesen: | 3 632 200 | 3 939 540 | 307 340 |
| Pályázatban rögzített elszámolható költség: | 3 650 000 | 3 650 000 |  |
|  |  |  |  |
| **biztosítandó különbözet** |  |  | **289 540** |

A megfogalmazott kérés lényege, hogy a beruházás önrészét a pontosított műszaki tartalom szerint 1 407 969 Ft-ot vissza nem térítendő támogatással, míg a TAO támogatott – de eddig fel nem töltött – 70 %-os részt pedig visszatérítendő támogatással segítse az önkormányzat, annak érdekében, hogy a sportcsarnok felújítási munkálatainak befejezésével, ez a projekt is megvalósulhasson. A TAO támogatás jóváírását követően visszautalná az egyesület az önkormányzat részére a 2 531 571 Ft visszatérítendő támogatásrészt.

A kosárlabda palánk felszerelésével további járulékos költségek keletkeznek (pl.: 2 db sötéten sugárzó áthelyezése). Ezen költségek forrásaként a sportcsarnok felújítási keretét nevesítjük.

Kérésüket támogatva, az alábbi határozati javaslat elfogadását javasoljuk:

**H a t á r o z a t i j a v a s l a t :**

**a Bátaszéki Sport Egyesület részére 2018. évi sportfejlesztési támogatás megállapítására**

Bátaszék Város Önkormányzatának Képviselő-testülete

1. a Bátaszéki Sport Egyesület (7140 Bátaszék, Szabadság u. 4., bankszámlaszám: 71800288-10106585 Hungária Takarék) részére az előterjesztett kérelemnek megfelelően 1 407 969 Ft vissza nem térítendő sportfejlesztési támogatást biztosít a Kalász János Városi Sportcsarnokban megvalósítandó, mennyezetről leengedhető kosárlabda palánkok beruházási munkáira az önkormányzat 2018. évi költségvetés általános tartalékkeret terhére;
2. biztosítja továbbá a fenti projekt megvalósításához szükséges 2 531 571 Ft visszatérítendő támogatási összeget, amelyet legkésőbb 2018. december 31-éig kell visszatéríteni az egyesületnek.
3. felhatalmazza a város polgármesterét a támogatási szerződés aláírására.

*Határidő:* 2018. július 28.

*Felelős:* Takácsné Gehring Mária aljegyző

(a határozat megküldéséért) és

 Dr. Bozsolik Róbert polgármester

 (a támogatási szerződés megkötéséért)

*Határozatról értesül:* Bátaszéki Sport Egyesület

 Bátaszéki KÖH pénzügyi iroda

 irattár